Sommeren 2012 ble Berge fra Bergen pågrepet etter at han skulle ha kommet med drapstrusler mot politimenn i bloggen sin.

Etter tre uker ble han løslatt.

– Internett ikke trykt skrift

Høyesterett besluttet at uttalelser som var fremsatt i en blogg på internett, ikke er fremsatt offentlig i straffelovens forstand.

Straffeloven fra 1902 tok ikke høyde for internett, og en blogg faller ikke under definisjonen for trykt skrift. Dermed ble Berge løslatt.

Kommentaren han skrev var dermed ikke straffbar:

«Jeg kan vanskelig forestille meg en bedre metode enn politidrap for å sende et signal til samfunnet fra menn om at vi ikke finner oss i hvordan vi blir behandlet. Politidrap harmonerer 100% med alt jeg står for og er overhodet ikke noe jeg vil beklage. Tvert imot vil jeg understreke at jeg anser politidrap som den edleste formen for mannsaktivisme, og jeg skal love deg at jeg hadde utført det selv om jeg ikke hadde fått meg kjæreste. Jeg planla å angripe en politimann med kniv en lørdagskveld på Torgalmenningen i mengden av fulle folk, og jeg tror at jeg hadde hatt en rimelig god sjanse til å ta knekken på feministsvinet. Så ville jeg brukt rettssaken til å stå frem som et godt eksempel for menn, og jeg vurderer det til å være verd 21 år i fengsel for overlagt drap».

Berge krevde senere erstatning for urettmessig straffeforfølging. I Nordhordland ble staten frikjent før jul i 2014, men Berge anket til lagmannsretten. Der har han i en fersk dom vunnet frem.

Bommet på loven

Retten mener både påtalemyndighet og domstol bommet på loven da han ble fengslet.

«Realiteten er at siktelsen og de to fengslingskjennelsene bygget på uriktig rettsanvendelse fra påtalemyndighet og tingrett. Dermed er det ikke naturlig å konkludere med at Berge er nærmest til å bære risikoen for at straffeforfølgningen fant sted», skriver retten.

Dommerne mener at uttalelsene på bloggen heller ikke er en oppfordring til politidrap.

«Uten at det har hatt avgjørende betydning for lagmannsrettens vurdering, bemerker lagmannsretten at Berges uttalelser på bloggen neppe kan anses som en oppfordring til iverksettelse av straffbare handlinger», skriver retten.

Eivind Berge får også dekket advokatutgiftene sine/saksomkostningene med nær 150.000 kroner.